बाम गठबन्धनको नेतृत्वमा सरकार निर्माण भएको आधा महिना वित्नलाग्दा समेत मन्त्रीपरिषद विस्तार हुन सकेको छैन ।
माओवादी केन्द्र र एमालेबीच १८ मन्त्रालयमध्ये १० र ८ मन्त्रालय लिने सहमति भइसकेको भएता पनि मधेशी जनअधिकार फोरम पनि सरकारमा समावेश हुने संभावना देखिएपछि दुबै दलले फोरमलाई २ मन्त्रालय दिन सकिने सहमति गरेर मन्त्रीपरिषद विस्तारमा ढिला गरेको बताइरहेका थिए ।
फोरमलाई दिने मन्त्रालयबारे टुंगो नलाग्दासम्म दुबै दलका भागमा परेका सबै मनत्रालयमा मन्त्री नियुक्त गर्न अप्ठ्यारो हुने भएकाले मन्त्रीपरिषद विस्तारमा ढिलाइ भएको बताइरहँदा आज भएको फोरमसँगको छलफलमा पनि सहमति जुट्न नसकेपछि सरकार विस्तारमा अझै ढिलाई हुने देखिएको हो ।
आज प्रधानमन्त्री निवास बालुवाटारमा भएको नेकपा एमाले, माओवादी केन्द्र र फोरम बीचको छलफलमा फोरमले आफूलाई ३ मन्त्रालय माग गरेपछि सहमति जुट्न नसकेको हो । छलफलमा सहभागि एक माओवादी नेताका अनुसार दुई दलले फोरमलाई छानेर २ वटा मन्त्रालय दिन सकिने तर ३ मन्त्रालय दिन नसकिने कुरा राखीएको थियो । तर फोरमले आफ्ना नेताको व्यवसथापन र प्रतिनिधिसभामा प्राप्त सिटका आधारमा आफूले ३ मन्त्रालय पाउनुपर्ने दावी गरेपछि सहमति जुट्न सकेन ।